CELEX: 32017D0675
Language: mt
Date: 2017-04-07 00:00:00
Title: Deċiżjoni ta' Implimentazzjoni tal-Kummissjoni (UE) 2017/675 tas-7 ta' April 2017 dwar miżuri għall-prevenzjoni tal-introduzzjoni fl-Unjoni tal-vajrus tal-marda tal-ilsien u d-dwiefer mill-Alġerija (notifikata bid-dokument C(2017) 2432) (Test b'rilevanza għaż-ŻEE. )

8.4.2017   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 97/31
               
            DEĊIŻJONI TA' IMPLIMENTAZZJONI TAL-KUMMISSJONI (UE) 2017/675
      tas-7 ta' April 2017
      dwar miżuri għall-prevenzjoni tal-introduzzjoni fl-Unjoni tal-vajrus tal-marda tal-ilsien u d-dwiefer mill-Alġerija
      
         
            (notifikata bid-dokument C(2017) 2432)
         
      
      (Test b'rilevanza għaż-ŻEE)
      IL-KUMMISSJONI EWROPEA,
      Wara li kkunsidrat it-Trattat dwar il-Funzjonament tal-Unjoni Ewropea,
      Wara li kkunsidrat id-Direttiva tal-Kunsill 91/496/KEE tal-15 ta' Lulju 1991 li tistabbilixxi l-prinċipji li jirregolaw l-organizzazzjoni ta' kontrolli veterinarji fuq annimali li jidħlu fil-Komunità minn pajjiżi terzi u li temenda d-Direttivi 89/662/KEE, 90/425/KEE u 90/675/KEE (1), u b'mod partikolari l-Artikolu 18(6) tagħha,
      Wara li kkunsidrat id-Direttiva tal-Kunsill 97/78/KE tat-18 ta' Diċembru 1997 li tistabbilixxi l-prinċipji li jirregolaw l-organizzazzjoni tal-verifiki veterinarji fuq prodotti li jidħlu fil-Komunità minn pajjiżi terzi (2), u b'mod partikolari l-Artikolu 22(5) tagħha,
      Billi:
      
                  (1)
               
               
                  Id-Direttiva 91/496/KEE tistabbilixxi l-prinċipji tal-kontrolli veterinarji fuq l-annimali li jidħlu fl-Unjoni minn pajjiżi terzi. Din tistabbilixxi l-miżuri li jistgħu jiġu adottati mill-Kummissjoni jekk marda li tista' tkun ta' theddida serja għas-saħħa tal-annimali jew għas-saħħa pubblika timmanifesta ruħha jew tinfirex fit-territorju ta' pajjiż terz.
               
            
                  (2)
               
               
                  Id-Direttiva 97/78/KE tistabbilixxi l-prinċipji tal-verifiki veterinarji fuq il-prodotti li jidħlu fl-Unjoni minn pajjiżi terzi. Din tistabbilixxi l-miżuri li jistgħu jiġu adottati mill-Kummissjoni jekk marda li tista' tkun ta' theddida serja għas-saħħa tal-annimali jew għas-saħħa pubblika, timmanifesta ruħha jew tinfirex fit-territorju ta' pajjiż terz.
               
            
                  (3)
               
               
                  Il-marda tal-ilsien u d-dwiefer hija waħda mill-iktar mard li jittieħed malajr fl-annimali tal-ifrat, fin-nagħaġ, fil-mogħoż u fil-ħnieżer. Il-vajrus li jikkawża din il-marda għandu l-potenzjal li jinfirex malajr, l-iktar permezz ta' prodotti li jinkisbu minn annimali infettati u oġġetti mhux ħajjin kontaminati, inklużi l-mezzi tat-trasport bħall-vetturi għall-ġarr tal-bhejjem. Skont it-temperatura li tkun, il-vajrus jista' jippersisti wkoll għal diversi ġimgħat f'ambjent kontaminat 'il barra minn ġisem l-annimal li jkollu l-marda.
               
            
                  (4)
               
               
                  Fil-31 ta' Marzu 2017, l-Alġerija bagħtet notifika lill-Organizzazzjoni Dinjija għas-Saħħa tal-Annimali (“OIE”) biex tikkonferma t-tifqigħa tal-marda tal-ilsien u d-dwiefer tas-serotip A fil-Punent tat-territorju tagħha. In-notifika immedjata ma ssemmi l-ebda miżura oħra għajr it-tilqim biex tiġi kkontrollata l-marda.
               
            
                  (5)
               
               
                  Il-preżenza tal-marda tal-ilsien u d-dwiefer fl-Alġerija tista' tikkostitwixxi riskju serju għall-popolazzjoni tal-bhejjem fl-Unjoni.
               
            
                  (6)
               
               
                  Is-sitwazzjoni tal-marda tal-ilsien u d-dwiefer fl-Alġerija għadha inċerta u għadd sinifikanti ta' kunsinni ta' annimali bovini ħajjin jiġi esportat f'dak il-pajjiż mill-Istati Membri tal-UE.
               
            
                  (7)
               
               
                  Għalhekk, is-sitwazzjoni tal-marda tal-ilsien u d-dwiefer fl-Alġerija tirrikjedi li jiġu adottati miżuri ta' protezzjoni fil-livell tal-Unjoni li jqisu s-sopravvivenza tal-vajrus tal-marda tal-ilsien u d-dwiefer fl-ambjent u r-rotot ta' trażmissjoni potenzjali ta' dak il-vajrus.
               
            
                  (8)
               
               
                  Il-vetturi u l-bastimenti għall-ġarr tal-bhejjem li jintużaw għat-trasport tal-annimali ħajjin lejn l-Alġerija jistgħu jiġu kontaminati bil-vajrus tal-marda tal-ilsien u d-dwiefer f'dak il-pajjiż u għalhekk hemm ir-riskju li jintroduċu l-marda mal-wasla tagħhom fl-Unjoni.
               
            
                  (9)
               
               
                  It-tindif u d-diżinfezzjoni xierqa tal-vetturi u tal-bastimenti għall-ġarr tal-bhejjem huwa l-aħjar mod biex jitnaqqas ir-riskju ta' trażmissjoni rapida tal-vajrus fuq distanzi kbar.
               
            
                  (10)
               
               
                  Għalhekk, huwa xieraq li l-vetturi u l-bastimenti kollha għall-ġarr tal-bhejjem li jkunu ttrasportaw annimali ħajjin lejn destinazzjonijiet fl-Alġerija jitnaddfu u jiġu diżinfettati kif jixraq, u li dak it-tindif u d-diżinfezzjoni jiġi dokumentat kif suppost f'dikjarazzjoni li trid tiġi ppreżentata mill-operatur jew mis-sewwieq lill-awtorità kompetenti fil-punt tad-dħul fl-Unjoni.
               
            
                  (11)
               
               
                  Barra minn hekk, peress li l-Marokk u t-Tuneżija huma pajjiżi ta' tranżitu potenzjali mnejn jistgħu jgħaddu l-vetturi għall-ġarr tal-bhejjem li jkunu qed jirritornaw mill-Alġerija lejn l-Unjoni, jenħtieġ li dawk il-miżuri jkunu applikabbli wkoll għall-vetturi u għall-bastimenti ġejjin mill-Alġerija bi tranżitu minn dawk il-pajjiżi.
               
            
                  (12)
               
               
                  Jenħtieġ li l-operatur jew is-sewwieq jiżgura li għal kull vettura u għal kull bastiment għall-ġarr tal-bhejjem li jkunu ttrasportaw annimali ħajjin lejn destinazzjonijiet fl-Alġerija, jinżamm ċertifikat tat-tindif u tad-diżinfezzjoni għal perjodu minimu ta' tliet snin.
               
            
                  (13)
               
               
                  Jenħtieġ li l-Istati Membri jkollhom ukoll il-possibbiltà li l-vetturi li jittrasportaw l-għalf minn pajjiżi infettati jew lejhom, u li minnhom ma jistax jiġi eskluż ir-riskju sinifikanti ta' introduzzjoni tal-marda tal-ilsien u d-dwiefer fit-territorju tal-Unjoni, ikunu soġġetti għal diżinfezzjoni fuq il-post tar-roti jew ta' kwalunkwe parti oħra tal-vetturi jekk jitqies li dan ikun meħtieġ biex jitnaqqas dak ir-riskju.
               
            
                  (14)
               
               
                  Jenħtieġ li l-miżuri previsti f'din id-Deċiżjoni japplikaw għal perjodu ta' żmien li jippermetti li ssir evalwazzjoni sħiħa tal-evoluzzjoni tal-marda tal-ilsien u d-dwiefer fiż-żoni affettwati.
               
            
                  (15)
               
               
                  Il-miżuri previsti f'din id-Deċiżjoni huma skont l-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
               
            ADOTTAT DIN ID-DEĊIŻJONI:
      Artikolu 1
      Għall-fini ta' din id-Deċiżjoni, “vettura għall-ġarr tal-bhejjem” jew “bastiment għall-ġarr tal-bhejjem” tfisser kwalunkwe vettura jew bastiment li jintużaw jew li ntużaw għat-trasport ta' annimali terrestri ħajjin.
      Artikolu 2
      1.   L-Istati Membri għandhom jiżguraw li mal-wasla ta' vettura jew ta' bastiment għall-ġarr tal-bhejjem mill-Alġerija, jew direttament jew inkella wara tranżitu mill-Marokk jew mit-Tuneżija, l-operatur jew is-sewwieq jipprovdi lill-awtorità kompetenti tal-Istat Membru fil-punt tad-dħul fl-Unjoni, informazzjoni li turi li l-kompartiment tal-bhejjem jew tal-ġarr, u meta jkun applikabbli l-kaxxa tat-trakk, ir-rampa tat-tagħbija, it-tagħmir li jkun miss mal-annimali, ir-roti u l-kabina tas-sewwieq kif ukoll il-ħwejjeġ u l-bwiez protettivi li ntużaw waqt il-ħatt, ikunu tnaddfu u ġew diżinfettati wara l-aħħar ħatt tal-annimali.
      2.   L-informazzjoni msemmija fil-paragrafu 1 għandha tiġi inkluża f'dikjarazzjoni li timtela skont il-mudell stabbilit fl-Anness I jew fi kwalunkwe format ieħor ekwivalenti li jinkludi minn tal-inqas l-informazzjoni stabbilita f'dak il-mudell.
      3.   Il-kopja oriġinali tad-dikjarazzjoni msemmija fil-paragrafu 2 għandha tinżamm mill-awtorità kompetenti għal perjodu ta' tliet snin.
      Artikolu 3
      1.   L-awtorità kompetenti tal-Istat Membru tal-punt tad-dħul fl-Unjoni għandha tikkontrolla viżwalment il-vetturi għall-ġarr tal-bhejjem li jkunu ġejjin mill-Alġerija, jew direttament jew inkella wara tranżitu mill-Marokk jew mit-Tuneżija, sabiex tiddetermina jekk tnaddfux u ġewx diżinfettati b'mod sodisfaċenti.
      2.   L-awtorità kompetenti tal-Istat Membru responsabbli mill-ħruġ taċ-ċertifikat tas-saħħa tal-annimali għall-importazzjoni fl-Alġerija ta' annimali ħajjin li jridu jinġarru, għandha tikkontrolla viżwalment il-bastimenti għall-ġarr tal-bhejjem sabiex tiddetermina jekk tnaddfux u ġewx diżinfettati b'mod sodisfaċenti qabel it-tagħbija tal-annimali.
      3.   Meta l-kontrolli msemmija fil-paragrafi 1 u 2 juru li t-tindif u d-diżinfezzjoni jkunu twettqu b'mod sodisfaċenti jew meta l-awtoritajiet kompetenti minbarra l-miżuri previsti fil-paragrafu 1, ikunu ordnaw, organizzaw u wettqu diżinfezzjoni addizzjonali tal-vetturi jew tal-bastimenti għall-ġarr tal-bhejjem li jkunu tnaddfu qabel, l-awtorità kompetenti għandha tiddikjara dak il-fatt billi toħroġ ċertifikat skont il-mudell stabbilit fl-Anness II.
      4.   Meta l-kontrolli msemmija fil-paragrafi 1 u 2 juru li t-tindif u d-diżinfezzjoni tal-vettura jew tal-bastiment għall-ġarr tal-bhejjem ma jkunux twettqu b'mod sodisfaċenti, l-awtorità kompetenti għandha tieħu waħda mill-miżuri li ġejjin:
      
                  (a)
               
               
                  teżiġi li l-vettura jew il-bastiment għall-ġarr tal-bhejjem jitnaddaf u jiġi diżinfettat kif suppost f'post magħżul mill-awtorità kompetenti, kemm jista' jkun qrib il-punt tad-dħul fl-Istat Membru kkonċernat u toħroġ iċ-ċertifikat imsemmi fil-paragrafu 3;
               
            
                  (b)
               
               
                  meta ma jkunx hemm faċilità adattata għat-tindif u għad-diżinfezzjoni biswit il-punt tad-dħul jew meta jkun hemm riskju li l-prodotti residwi tal-annimali jkunu jistgħu jiġu rilaxxati mill-vettura jew mill-bastiment għall-ġarr tal-bhejjem li ma jkunx tnaddaf:
                  
                              (i)
                           
                           
                              tiċħad id-dħul fl-Unjoni tal-vettura jew tal-bastiment għall-ġarr tal-bhejjem, jew
                           
                        
                              (ii)
                           
                           
                              twettaq diżinfezzjoni preliminarja fuq il-post tal-vettura jew tal-bastiment għall-ġarr tal-bhejjem li ma jkunx tnaddaf jew ġie diżinfettat b'mod sodisfaċenti diment li jiġu applikati l-miżuri previsti fil-punt (a).
                           
                        
            5.   Il-kopja oriġinali taċ-ċertifikat imsemmi fil-paragrafu 3 għandha tinżamm mill-operatur jew mis-sewwieq tal-vettura għall-ġarr tal-bhejjem għal perjodu ta' tliet snin. L-awtorità kompetenti għandha żżomm kopja ta' dak iċ-ċertifikat għal perjodu ta' tliet snin.
      Artikolu 4
      L-awtorità kompetenti tal-Istat Membru tal-punt tad-dħul fl-Unjoni tista' teżiġi li kull vettura li tkun ittrasportat għalf mill-Alġerija jew lejha, u li għaliha ma jkunx jista' jiġi eskluż ir-riskju sinifikanti ta' introduzzjoni tal-marda tal-ilsien u d-dwiefer fl-Unjoni, issirilha diżinfezzjoni fuq il-post tar-roti tagħha jew ta' kwalunkwe parti oħra tagħha jekk jitqies li jkun meħtieġ biex jitnaqqas dak ir-riskju.
      Artikolu 5
      Din id-Deċiżjoni għandha tapplika sat-30 ta' April 2018.
      Artikolu 6
      Din id-Deċiżjoni hija indirizzata lill-Istati Membri.
      
         Magħmul fi Brussell, is-7 ta' April 2017.
         
            
               Għall-Kummissjoni
            
            Vytenis ANDRIUKAITIS
            
               Membru tal-Kummissjoni
            
         
      
      
         (1)  ĠU L 268, 24.9.1991, p. 56.
      
         (2)  ĠU L 24, 30.1.1998, p. 9.
      
         ANNESS I
         
            Dikjarazzjoni mudell li trid tingħata mill-operatur/mis-sewwieq tal-vetturi/tal-bastimenti għall-ġarr tal-bhejjem li jkunu ġejjin mill-Alġerija u dawk ġejjin mill-Alġerija bi tranżitu mill-Marokk jew mit-Tuneżija
         
         Jien, l-operatur/is-sewwieq tal-vettura/tal-bastiment għall-ġarr tal-bhejjem … (1)
         
         niddikjara li:
         
                     —
                  
                  
                     L-iktar ħatt reċenti tal-annimali u tal-għalf sar fi:
                     
                                 Pajjiż, reġjun, post
                              
                              
                                 Data (jj.xx.ssss)
                              
                              
                                 Ħin (ss:mm)
                              
                           
                                  
                              
                              
                                  
                              
                              
                                  
                              
                           
                                  
                              
                           
               
                     —
                  
                  
                     Wara l-ħatt, il-vetturi/il-bastimenti għall-ġarr tal-bhejjem tnaddfu u ġew diżinfettati. It-tindif u d-diżinfezzjoni inkludew il-kompartiment tal-bhejjem jew tat-tagħbija, [il-kaxxa tat-trakk (2)], ir-rampa tat-tagħbija, it-tagħmir li jkun miss mal-annimali, ir-roti u l-kabina tas-sewwieq kif ukoll il-ħwejjeġ u l-bwiez protettivi li ntużaw waqt il-ħatt.
                  
               
                     —
                  
                  
                     It-tindif u d-diżinfezzjoni twettqu fi:
                     
                                 Pajjiż, reġjun, post
                              
                              
                                 Data (jj.xx.ssss)
                              
                              
                                 Ħin (ss:mm)
                              
                           
                                  
                              
                              
                                  
                              
                              
                                  
                              
                           
                                  
                              
                           
               
                     —
                  
                  
                     Id-diżinfettant intuża bil-konċentrazzjonijiet rakkomandati mill-manifattur (3):
                     …
                  
               
                     —
                  
                  
                     It-tagħbija li jmiss ta' annimali se titwettaq fi:
                     
                                 Pajjiż, reġjun, post
                              
                              
                                 Data (jj.xx.ss)
                              
                              
                                 Ħin (ss:mm)
                              
                           
                                  
                              
                              
                                  
                              
                              
                                  
                              
                           
                                  
                              
                           
                        
                     
                                 Data
                              
                              
                                 Post
                              
                              
                                 Firma tal-operatur/tas-sewwieq
                              
                           
                                  
                              
                              
                                  
                              
                              
                                  
                              
                           
                                 Isem l-operatur/is-sewwieq tal-vettura għall-ġarr tal-bhejjem u l-indirizz kummerċjali (b'ittri kapitali)
                              
                           
               
            (1)  Daħħal in-numru tal-pjanċa tar-reġistrazzjoni/ta' identifikazzjoni tal-vettura/tal-bastiment għall-ġarr tal-bhejjem.
         
            (2)  Ħassar jekk mhux applikabbli.
         
            (3)  Indika s-sustanza u l-konċentrazzjoni tagħha.
      
      
         ANNESS II
         
            Ċertifikat mudell tat-tindif u tad-diżinfezzjoni tal-vetturi/tal-bastimenti għall-ġarr tal-bhejjem ġejjin mill-Alġerija u dawk ġejjin mill-Alġerija bi tranżitu mill-Marokk jew mit-Tuneżija
         
         Jien, l-uffiċjal li ffirmajt hawn taħt, niċċertifika li spezzjonajt:
         
                     1.
                  
                  
                     il-vetturi/il-bastimenti għall-ġarr tal-bhejjem bil-pjanċi tar-reġistrazzjoni/ta' identifikazzjoni … (1) illum u b'kontroll viżiv sibt li l-kompartiment tal-bhejjem jew tat-tagħbija, [il-kaxxa tat-trakk (2)], ir-rampa tat-tagħbija, it-tagħmir li jkun miss mal-annimali, ir-roti u l-kabina tas-sewwieq kif ukoll il-ħwejjeġ u l-bwiez protettivi li ntużaw waqt il-ħatt, kienu tnaddfu b'mod sodisfaċenti.
                  
               
                     2.
                  
                  
                     l-informazzjoni ppreżentata fil-forma ta' dikjarazzjoni kif stabbilit fl-Anness I tad-Deċiżjoni ta' Implimentazzjoni tal-Kummissjoni (UE) 2017/675 (3) jew fi kwalunkwe forma ekwivalenti oħra li tkopri l-punti stabbiliti fl-Anness I tad-Deċiżjoni ta' Implimentazzjoni tal-Kummissjoni (UE) 2017/675.
                  
               
                     Data
                  
                  
                     Ħin
                  
                  
                     Post
                  
                  
                     Awtorità kompetenti
                  
                  
                     Firma tal-uffiċjal (*1)
                     
                  
               
                      
                  
                  
                      
                  
                  
                      
                  
                  
                      
                  
                  
                      
                  
               
                     
                        Timbru:
                     
                  
                  
                     Isem b'ittri kapitali:
                     …
                  
               
            (1)  Daħħal in-numri tal-pjanċa tar-reġistrazzjoni/ta' identifikazzjoni tal-vetturi/tal-bastimenti għall-ġarr tal-bhejjem.
         
            (2)  Ħassar jekk mhux applikabbli.
         
            (3)  Id-Deċiżjoni ta' Implimentazzjoni tal-Kummissjoni (UE) 2017/675 tas-7 ta' April 2017 dwar miżuri għall-prevenzjoni tal-introduzzjoni fl-Unjoni tal-vajrus tal-marda tal-ilsien u d-dwiefer mill-Alġerija (ĠU L 97, 8.4.2017, p. 31).
         
            (*1)  Il-kulur tat-timbru u tal-firma jrid ikun differenti minn dak li ntuża għall-istampar.